《悼子乘二首》
明代·皇甫濂

溟溟雨露集，熙熙岁始更。
灵蠢各有化，人理独无生。
念我泉下子，一绝如朝荣。
生男以待终，胡为遘夭茕。
天夺良以速，安贵颜仁名。
清尘布虚室，寒晦凝轩屏。
宿草旅庭荐，哀鸟为悲鸣。
怅恍鲤趋日，礼训犹用情。
流目无存形，涕泪交沾缨。
恫忧何能已，叹息每遗声。
堂闱旷綦迹，诗书空复盈。
奚但肠九回，心膂成颓崩。
愧乏延陵达，无乃伤吾明。

作者简介：（1508—1564）明苏州长洲人，字子约，号理山。皇甫录第四子。嘉靖二十三年进士。初授工部都水主事，母丧除，起故官，谪河南布政司理问，终兴化同知。好学工诗。有《逸民传》、《水部集》。